Oficialusis leidinys L 207 , 17/08/2000 p. 0024 - 0040



Europos centrinio banko gairės 2000 m. vasario 3 d. dėl nacionalinių centrinių bankų turimų Europos centrinio banko užsienio atsargų valdymo ir operacijų su užsienio atsargomis teisinių dokumentų (ECB/2000/1) (2000/516/ES) EUROPOS CENTRINIO BANKO VALDANČIOJI TARYBA, atsižvelgdama į Europos bendrijos steigimo sutartį (toliau — Sutartis), ypač į jos 105 straipsnio 2 dalies trečiąją įtrauką ir Europos centrinių bankų sistemos ir Europos centrinio banko statuto (toliau — Statutas) 3.1 straipsnio trečiąją įtrauką bei 12.1, 14.3 ir 30.6 straipsnius, Kadangi: (1) Pagal Statuto 30.1 straipsnį bendrą valiutą įvedusių valstybių narių nacionaliniai centriniai bankai (NCB) perveda Europos centriniam bankui užsienio atsargas, kuris turi visišką teisę jas laikyti ir valdyti, (2) Pagal Statuto 9.2 straipsnį ir 12.1 straipsnį ECB gali tam tikrą savo veiklą vykdyti per NCB, prašydamas jų atlikti tam tikras ECB operacijas, ir laikosi nuostatos, kad NCB, kaip ECB atstovai, turėtų atitinkamai valdyti užsienio atsargas; ECB nuomone, NCB, veikdami kaip ECB užsienio atsargas valdantys atstovai, privalo laikytis elgesio kodekso ir tam tikrų kitų procedūrų ECB sutarties šalių atžvilgiu. (3) NCB, dalyvaudami ECB pervedamų užsienio atsargų valdyme ir su tokiu valdymu susijusiuose sandoriuose, turi parengti operacijų su užsienio atsargomis dokumentus. (4) Pagal Statuto 12.4 straipsnį ir 14.3 straipsnį ECB gairės yra sudėtinė Bendrijos teisės dalis, PRIĖMĖ ŠIAS GAIRES: 1 straipsnis Sąvokų apibrėžimai Šiose gairėse: - "dalyvaujančios valstybės narės" yra visos valstybės narės, įvedusios bendrą valiutą pagal Sutartį, - "NCB" yra dalyvaujančių valstybių narių nacionaliniai centriniai bankai. 2 straipsnis NCB kaip atstovų statusas 1. Kiekvienas nacionalinis centrinis bankas, kaip ECB atstovas, vykdo operacijas su ECB užsienio atsargomis ir, pradėjęs šias operacijas, įgyja minėtą atstovo statusą. NCB, vykdydami visas operacijas ECB vardu, priimdami susitarimus dėl kiekvienos operacijos, visas šalis informuoja, kad ECB yra atstovaujamasis ir nurodo jo pavadinimą ir sąskaitos numerį ar identifikavimo ženklą. 2. Kiekvienas NCB, kuris kaip ECB atstovas atlieka operacijas su ECB užsienio atsargomis, visų pirma atsižvelgia į ECB interesus, o tik po to — į savo arba institucijos, už kurią jis vykdo operaciją, interesus. 3. Kiekvienas NCB ECB sutarties šalių paprašytas pateikti jo, kaip atstovo, įgaliojimą vykdyti operacijas su ECB užsienio atsargomis, minėtoms sutarties šalims pateikia atstovo įgaliojimų įrodymą. 3 straipsnis Teisiniai dokumentai 1. Visos operacijos su ECB užsienio atsargomis vykdomos naudojant šiame straipsnyje nustatytus teisinius dokumentus. 2. Šio nurodymo 1 priede pateiktas dokumentas pridedamas prie kiekvienos standartinės sutarties, pagal kurią vykdomos užstatu užtikrintos operacijos (įskaitant, be apribojimų, atpirkimo sutartis, atvirkštinio atpirkimo sutartis, pirkimo (atgalinio pardavimo) sutartis, pardavimo (atgalinio pirkimo) sutartis, vertybinių popierių skolinimo sutartis ir trišales atpirkimo sutartis) arba operacijos su išvestinėmis finansinėmis priemonėmis, kuriomis prekiaujama ne biržoje, ir yra sudėtinė jos dalis. 3. Su kiekviena sutarties šalimi turi būti sudaroma pagrindinė užskaitymo sutartis, parengta pagal vieną iš šių gairių 2 priede pateiktų formų. 4. Visos užstatu užtikrinamos operacijos su ECB užsienio atsargomis, apimančios atpirkimo sutartis, atvirkštinio atpirkimo sutartis, pirkimo (atgalinio pardavimo) sutartis, pardavimo (atgalinio pirkimo) sutartis, vertybinių popierių skolinimo sutartis ir trišales atpirkimo sutartis, įforminamos kaip šių gairių 3 priede išvardytos standartinės sutartys, rengiamos pagal formas, kurias tvirtina arba kartais keičia ECB. 5. Su ECB užsienio atsargomis susijusių finansinių paslaugų teikimas per finansinius tarpininkus, įskaitant, be apribojimo, bankines, pasaugos ir investicines paslaugas, kurias teikia korespondentai, saugotojai ir depozitoriai, atsiskaitymus vykdančios organizacijos ir centrinės kliringo įstaigos, vykdančios atsiskaitymus už biržos išvestines finansines priemones, įforminamos kaip specialios sutarys, kurias kartais gali patvirtinti ECB. 4 straipsnis Baigiamosios nuostatos Šios gairės yra skirtos dalyvaujančių valstybių narių nacionaliniams centriniams bankams. Šios gairės įsigalioja nuo 2000 m. vasario 3 d. Šios gairės skelbiamos Europos Bendrijų oficialiajame leidinyje. Priimta Frankfurte prie Maino, 2000 m. vasario 3 d. ECB Valdančiosios tarybos vardu Willem F. Duisenberg -------------------------------------------------- 1 PRIEDAS ECB PRIEDAS [1] Šio ECB priedo nuostatos turi būti numatytos bet kokioje standartinėje sutartyje arba pateikiamos jos priede, jeigu pagal tokią sutartį vykdomos užstatu užtikrintos operacijos (įskaitant, be apribojimų, atpirkimo sutartis, atvirkštinio atpirkimo sutartis, pirkimo (atgalinio pardavimo) sutartis, pardavimo (atgalinio pirkimo) sutartis, vertybinių popierių skolinimo sutartis ir trišales atpirkimo sutartis) arba išvestinių finansinių priemonių, kuriomis prekiaujama ne biržoje, operacijos su užsienio atsargomis, nustatytos ECB gairėse dėl nacionalinių centrinių bankų turimų Europos centrinio banko užsienio atsargų valdymo ir operacijų su užsienio atsargomis teisinių dokumentų (ECB/2000/1). 1. Šio priedo nuostatos yra papildomos nuostatos ir sąlygos, taikomos [standartinės sutarties, kuriai taikomas šis priedas, pavadinimas], sudarytos [sutarties data] (sutartis) tarp Europos centrinio banko (ECB) ir [sutarties šalies pavadinimas] (sutarties šalis). Šio priedo nuostatos pridedamos prie minėtos sutarties, joje pateikiamos ir yra neatskiriama šios sutarties dalis. Jeigu ir kai bet kokiose sutarties nuostatose (kitose, nei šio priedo nuostatos) arba ECB Pagrindinės užskaitymo sutarties, sudarytos [data] (Pagrindinė užskaitymo sutartis) tarp ECB ir sutarties šalies, nuostatose, įskaitant bet kokias papildomas sutarties nuostatas, sąlygas, priedą arba papildomą dokumentą, yra nuostatų, kurios neatitinka šio priedo arba turi tokį pat ar panašų poveikį, kaip šio priedo nuostatos, reikia vadovautis šio priedo nuostatomis ir jas taikyti. 2. Išskyrus tuos atvejus, kai to reikalauja įstatymas arba reglamentas, sutarties šalis sutinka laikyti paslaptyje ir jokiomis sąlygomis neatskleisti trečiajai šaliai bet kokios iš ECB gautos informacijos ar jo suteiktų konsultacijų arba bet kokių duomenų apie ECB, kuriuos sutarties šalis sužino kaip šios sutarties šalis, įskaitant, be apribojimų, informaciją, susijusią su sutarties sudarymu ar jos nuostatomis (įskaitant šį priedą) arba joje numatytais sutarties šalies ir ECB santykiais ir nevartoti ECB pavadinimo jokioje reklaminėje ar propagandinėje medžiagoje. 3. Sutarties šalis sutinka, atsiradus galimybei, raštu informuoti ECB apie (i) bet kokį konsolidavimąsi, vienijimąsi, jungimąsi su kita įstaiga arba viso turto ar didesnės jo dalies perdavimą tokiai įstaigai (ii) bet kokio likvidatoriaus, perėmėjo, administratoriaus ar panašaus pareigūno paskyrimą arba apie pradėtą bet kokią sutarties šalies likvidavimo ar reorganizavimo arba bet kokią kitą panašią procedūrą; arba (iii) sutarties šalies pavadinimo pasikeitimą. 4. ECB neatsisako teisės į neliečiamumą nuo bylos iškėlimo ar bet kokios jurisdikcijos teismo arba bet kokios teisės gynimo priemonės savo atžvilgiu pagal teismo draudimą, įsakymą imtis specialių veiksmų arba išieškoti bet kokią ECB nuosavybę arba areštuotą ECB turtą (prieš priimant teismo sprendimą arba po to), kiekvienu atveju laikantis visų galiojančiuose įstatymuose nustatytų apribojimų. 5. ECB netaikomas joks įsipareigojimų nevykdymo atvejis arba kita bet kokia nuostata, kuriuose nurodomas ECB bankrotas, nemokumas ar kitas panašus įvykis. 6. Sutarties šalis patvirtina, kad šią sutartį (įskaitant šį priedą) ji yra sudariusi kaip atstovaujamasis, kitas nei kokios kito subjekto atstovas, ir kad visus sandorius ji sudarys kaip atstovaujamasis. [1] Šio priedo teksto originalas yra parengtas anglų kalba ir nurodomas pagrindinėse sutartyse anglų, prancūzų ir vokiečių kalbomis. Anglų kalba sudarytoms pagrindinėms sutartims taikoma Anglijos arba Niujorko teisė, prancūzų kalba sudarytoms pagrindinėms sutartims taikoma Prancūzijos teisė, o vokiečių kalba sudarytoms pagrindinėms sutartims taikoma Vokietijos teisė. Šio priedo vertimas į kitas kalbas pateikiamas tik kaip pavyzdys ir teisiškai neprivalomas. -------------------------------------------------- 2 PRIEDAS RODYKLĖ 2a priedas Bendroji įsipareigojimų tarpusavio užskaitymo sutartis, kurią reglamentuoja Anglijos teisė (skirta sutarties šalims, įsteigtoms kitose jurisdikcijose nei Prancūzija, Vokietija ir Jungtinės Amerikos Valstijos; parengta anglų kalba) 2b priedas Bendroji įsipareigojimų tarpusavio užskaitymo sutartis, kurią reglamentuoja Prancūzijos teisė (skirta Prancūzijoje registruotoms sutarties šalims; parengta prancūzų kalba) 2c priedas Bendroji įsipareigojimų tarpusavio užskaitymo sutartis, kurią reglamentuoja Vokietijos teisė (skirta Vokietijoje registruotoms sutarties šalims; parengta vokiečių kalba) 2d priedas Bendroji įsipareigojimų tarpusavio užskaitymo sutartis, kurią reglamentuoja Niujorko teisė (skirta Jungtinėse Amerikos Valstijose registruotoms sutarties šalims; parengta anglų kalba) -------------------------------------------------- 3 PRIEDAS STANDARTINĖS SUTARTYS DĖL OPERACIJŲ SU UŽSTATU UŽTIKRINTOMIS IR NEBIRŽINĖMIS FINANSINĖMIS IŠVESTINĖMIS PRIEMONĖMIS 1. Visos užstatu garantuojamos operacijos su ECB užsienio atsargomis, apimančios atpirkimo sutartis, atvirkštinio atpirkimo sutartis, pirkimo (atgalinio pardavimo) sutartis, pardavimo (atgalinio pirkimo) sutartis, priskiriamos toliau nurodytoms standartinėms sutartims tokios formos, kokią kartais gali patvirtinti arba pakeisti ECB; Prancūzijoje esančioms sutarties šalims — "Convention-cadre AFB relative aux opérations de pension livrée"; Vokietijoje esančioms sutarties šalims — "Rahmenvertrag für echte Pensiongeschäfte"; sutarties šalims, kitoms nei Prancūzijoje, Vokietijoje ir Jungtinėse Amerikos Valstijose įsteigtos sutarties šalys — "PSA-ISMA — Tarptautinės vertybinių popierių rinkos asociacijos pasaulinė pagrindinė atpirkimo sutartis"; ir Jungtinėse Amerikos Valstijose įsteigtoms sutarties šalims — "Obligacijų rinkos asociacijos pagrindinė atpirkimo sutartis". 2. Visos ne biržos išvestinių finansinių priemonių operacijos su ECB užsienio atsargomis priskiriamos toliau nurodytoms standartinėms sutartims tokios formos, kokią kartais gali patvirtinti arba pakeisti ECB; Prancūzijoje esančioms sutarties šalims — "Convention-cadre AFB relative aux opérations de marché à terme"; Vokietijoje esančioms sutarties šalims — "Rahmenvertrag für Finanztermingeschäfte"; sutarties šalims, kitoms nei Prancūzijoje, Vokietijoje ir Jungtinėse Amerikos Valstijose įsteigtos sutarties šalys — "1992 m. tarptautinės pasikeitimo sandoriais prekiaujančių bankų asociacijos pagrindinė sutartis" (įvairių valiutų — tarptautinė, Anglijos teisės aktų variantas); ir Jungtinėse Amerikos Valstijose įsteigtoms sutarties šalims — "1992 m. tarptautinės pasikeitimo sandoriais prekiaujančių bankų asociacijos pagrindinė sutartis" (įvairių valiutų — tarptautinė, Niujorko teisės aktų variantas). --------------------------------------------------